ORDE do 13 de novembro de 2008 pola que se modifica a Orde do 18 de abril de 2008 (Diario Oficial de Galicia número 79, do 24 de abril) pola que se convocan as axudas destinadas ao fomento en Galicia de sistema de produción das razas gandeiras autóctonas en réximes extensivos para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 14/11/2008

O día 24 de abril de 2008 a Consellería do Medio Rural publicou a Orde do 18 de abril de 2008 (DOG nº 79, do 24 de abril) pola que se establecen as bases e se convocan para o ano 2008 as axudas ao fomento en Galicia de sistema de produción das razas gandeiras autóctonas en réximes extensivos.
No parágrafo primeiro do artigo 15º establécese «que as xustificacións técnicas e económicas da realización do programa deberán presentarse antes do 15 de novembro no rexistro da consellería, das súas delegacións provinciais ou nas oficinas agrarias comarcais. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio ou por calquera outro medio previsto no artigo 38.4º da Lei 30/92, do 26 de novembro, de réxime xurídico das administracións públicas e do procedemento administrativo común».
Diversas dificultades de carácter organizativo e técnico, así como atrasos producidos na recepción da documentación provocaron que a fase de instrución se prolongara máis alá das datas inicialmente previstas, afectando en consecuencia, a resolución do procedemento. Por outra banda, tivo lugar moi avanzado o exercicio e a conferencia sectorial que territorializa os fondos finalistas previstos para esta liña de axudas, afectando polo tanto a tramitación administrativa da xeración dos créditos pertinentes. Finalmente, este liña de axudas aínda se atopa en proceso de validación pola autoridade competente da Unión Europea. Por tal motivo, cómpre ampliar o prazo de presentación da documentación de xustificación.
En consecuencia, de acordo co previsto no artigo 30.1º.3 do Estatuto de autonomía de Galicia, e no uso das facultades que me confiren os artigos 7 e 14 da Lei 9/2007, do 13 de xuño, de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, reguladora da Xunta e do seu presidente,
DISPOÑO:
Artigo único.
Modifícase o artigo 15º das bases reguladoras da Orde do 18 de abril de 2008 (Diario Oficial de Galicia número 79, do 24 de abril), pola que se convocan as axudas destinadas ao fomento en Galicia de sistema de produción das razas gandeiras autóctonas en réximes extensivos para o ano 2008, quedando redactado como a seguir se expón:
«As xustificacións técnicas e económicas da realización do programa deberán presentarse antes do 15 de marzo de 2009, no rexistro da consellería, das súas delegacións provinciais ou nas oficinas agrarias comarcais. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común».
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 13 de novembro de 2008.
Alfredo Suárez Canal
Conselleiro do Medio Rural